2009-es cannes-i fesztivál
A 62. cannes-i fesztivált 2009. május 13 és 24 között rendezték meg, Isabelle Huppert francia színésznő-filmproducer elnökletével. A hivatalos versenyprogramban 20 nagyjátékfilm és 8 rövidfilm szerepelt; az Un certain regard szekcióban 20, a Cinéfondation keretében 17, míg versenyen kívül 5 alkotást, valamint különféle szekciókba szervezve további 28 filmet vetítettek. A párhuzamos rendezvények Kritikusok Hete szekciójában 7 (külön vetítésen további három) nagyjátékfilmet és 7 rövid- és közepes hosszúságú filmet mutattak be, a Rendezők Kéthete elnevezésű szekció keretében pedig 24 nagyjátékfilm, valamint 14 alternatív és fikciós kisfilm vetítésére került sor.